ועדת הכלכלה, כנסת 16, פרוטוקול מספר 295, 2004-11-15 00:00

שלום שמחון: הצעת חוק בטיחות קווי צנרת נפט גולמי ותזקיקיו, התשס"ג-2003, של חברת הכנסת מלי פולישוק-בלוך וקבוצת חברי כנסת.

מל פולישוק-בלוך: על תשתיות לאומיות יש הגנה בחוקים.

מל פולישוק-בלוך: מי שפוגע במדינת ישראל כמדינה מתוקנת בתשתיות לאומיות כמו חשמל, גז, טלפון אפשר לתבוע אותו בתביעה פלילית, לא רק בתביעה אזרחית.

מל פולישוק-בלוך: בנושא של הדלק יש פרצה.

מל פולישוק-בלוך: אתה ואני נדרשנו לנושא של תחנות דלק פיראטיות.

מל פולישוק-בלוך: אמרנו שהדרך לסתום את הפרצה של תחנות דלק פיראטיות תהיה על ידי ייבושן, על ידי כך שנמנע מלספק להן את דלק.

מל פולישוק-בלוך: אם לא נעשה את החוק הזה אנחנו בעצם מאפשרים פרצה מאוד רחבה גם לתחנות הדלק הפיראטיות.

שלום שמחון: אולי החוק הזה ייתר את החוק הבא.

מל פולישוק-בלוך: לא.

מל פולישוק-בלוך: ישנם כמה ערוצים למכור דלק בצורה לא תקנית.

מל פולישוק-בלוך: ערוץ אחד של מכירת דלק בצורה לא תקנית הוא על ידי כך שחברות מסודרות מוכרות דלק לתחנות פיראטיות, והערוץ השני זאת גניבת דלק מהצנרת.

מל פולישוק-בלוך: לאחרונה התבשרנו – יש כאן נציגים של חברות שיכולים להעיד על כך - על כמות הולכת וגדלה של גניבות מצנרת דלק.

דוד טל: קודחים חור בצינור?

מל פולישוק-בלוך: יספרו לך המקצועניים איך באים בלילה – לפעמים גם במשך היום - ומתחברים בצורה הכי פשוטה.

מל פולישוק-בלוך: בכל מקום בארץ אתה יכול לראות שלטים שכתוב בהם איפה מונחת צנרת דלק.

עמרם אזולאי: מסמנים אותה.

מל פולישוק-בלוך: על ידי הסימון עושים לגנבים עבודה קלה יותר.

מל פולישוק-בלוך: אני לא אומרת את זה כביקורת אלא כדבר עובדתי.

מל פולישוק-בלוך: היו כמה מקרים בצינור שמוביל לירושלים, בצינור שמוביל לנגב.

מל פולישוק-בלוך: זאת בעיה מאוד משמעותית.

מל פולישוק-בלוך: אין היום אפשרות להעניש בעבירה פלילית את מי שגונב.

מל פולישוק-בלוך: כאשר תפסו כמה מהם שלחו אותם הביתה.

דוד טל: למה?

מל פולישוק-בלוך: כי אין חוק.

דוד טל: אדם שגונב נכנס לבית סוהר.

מל פולישוק-בלוך: לא שמו אותם ולא ישימו אותם בבית סוהר לפי החוק הקיים.

מל פולישוק-בלוך: בחוק הגז ובחוק הבזק יש התייחסות ספציפית למקרים כאלה.

מל פולישוק-בלוך: יש היום בעיה לחברות הנפט להיכנס לחצרים כדי לטפל בצנרת, הם צריכים את האישור של הבעלים.

מל פולישוק-בלוך: אם משהו קורה לעמודי הטלפון בזק יכולים לבוא ולתקן, הם לא צריכים לשאול אף אחד.

מל פולישוק-בלוך: בדלק לא.

מל פולישוק-בלוך: אני לא צריכה לספר לכם איזה נזק זה עלול לגרום לסביבה, למים.

רפי טטרקה: אני מברך על החוק.

רפי טטרקה: אנחנו הנפגעים הכי גדולים מאי קיומו של החוק.

דוד טל: אתה יכול לומר לי איזו כמות של דלק נגנבה בשנה האחרונה?

רפי טטרקה: נזק של מעל 2 מיליון שקל.

רפי טטרקה: אני לא מדבר על פגיעות בקרקע.

דוד טל: כמה דלק עבר?

רפי טטרקה: מעל 200 אלף ליטר.

רפי טטרקה: אני מדבר על קבלנים שחוצים את השטח ללא היתרים ואי אפשר לנקוט נגדם בצעדים פליליים.

רפי טטרקה: אנחנו משלמים מאות אלפי שקלים על ניקוי השטח ועל פינויו מרמת חובב.

רפי טטרקה: בית המשפט חייב אותנו לסמן את הקווים כדי למנוע פגיעות על ידי קבלנים.

רפי טטרקה: אם חופרים מטר ועשרים מתחת לשלט מגיעים לצינור.

רפי טטרקה: הגנבים מכירים את השיטה.

רפי טטרקה: אנחנו תופסים אותם במהלך הגניבה.

דוד טל: איך זה מתבצע?

רפי טטרקה: הם קודחים דרך מגוף כדורי לצינור ומיד סוגרים.

רפי טטרקה: אם הם היו עושים את הפעילות הזאת ללא זיהום קרקע יכולנו לתפוס אותם, אבל הבעיה היא שהם עושים את זה בצורה לא מבוקרת, בצורה לא מסודרת וכתוצאה מכך אנחנו מיד יודעים שיש פרצה.

רפי טטרקה: הבעיה שלי זה הזיהום שמתבצע.

רפי טטרקה: אנחנו הפכנו להיות כוחות האכיפה.

רפי טטרקה: אנחנו משקיעים הרבה יותר מערך הגניבות על-מנת לשמור על הקווים.

רפי טטרקה: אנחנו יודעים שאנחנו מונעים.

דוד טל: האם אתה אומר שברגע שייכנס החוק לתוקף אנחנו נמזער את הנזק, אולי גם אנשים יפחדו יותר?

רפי טטרקה: כן.

רפי טטרקה: אני רוצה להחמיר את הענישה.

רפי טטרקה: אנחנו מקימים היום חברות דלק.

רפי טטרקה: תפסנו את הגנבים שהיו מחוברים ישירות לחברת הדלק.

רפי טטרקה: הדלק שהיה אמור להיגנב היה צריך להגיע לתחנות פיראטיות.

רפי טטרקה: תראה את הקשר בין התחנות הפיראטיות לגנבים.

שלום שמחון: אתה מדבר על סונול, דלק ודור אנרגיה?

יוסי אנטורג: לא.

יוסי אנטורג: יש תחנות שהוקמו לצורך הדברים האלה.

דוד טל: הצעת החוק הזאת נעשתה בתיאום איתכם?

רפי טטרקה: זאת הצעת חוק של 7 חברי כנסת.

רפי טטרקה: מכון הנפט ביצע עבודת מטה בין כולם.

בנימין כהן: יש כאן רצועת קווי צנרת.

בנימין כהן: אין הגדרה מה הרצועה הזאת.

בנימין כהן: כתוב כאן שהמפעיל יהיה רשאי להיכנס ולבנות מתקנים.

בנימין כהן: האם הכוונה היא לבנות בלי היתר או עם היתר?

בנימין כהן: אם לבנות בכפוף לפרק ב', ששם מדובר על היתרים, אז הכל בסדר, אבל מכאן משתמע שהמפעיל יכול לעשות כל דבר ברצועה הזאת בלי לשאול אף אחד.

בנימין כהן: זה לא סביר.

בנימין כהן: מה קורה בתחנות הדלק בקיבוצים, שכידוע זה לשימוש פנימי?

אהוד יחיאלי: אין קווי דלק לשם.

אהוד יחיאלי: חלק מהפגיעות בקווי הצנרת נעשו בקווים של דלק אסטרטגי או בקווי דלק שהולכים למקומות אסטרטגיים.

דוד טל: אני מניח שהגנבים לא יודעים שהדלק הזה הוא אסטרטגי.

אהוד יחיאלי: אני מבקש להחמיר את הענישה, כי זה גרם לנו בעיות עם חברות הדלק שמחזיקות את מלאי הדלק.

אריה פיסטינר: אנחנו תומכים בהצעת החוק.

אריה פיסטינר: זה לא רק גניבות, זה גם פגיעה בקווי דלק.

אריה פיסטינר: החוק הוא גם חוק סביבתי.

שמואל קלמפנר: מכון הנפט, בתיאום עם כל חברות התשתית, עבר על החוק שהוצע על ידי חברת הכנסת פולישוק.

שמואל קלמפנר: כתבנו הצעה שכוללת את ההצעה הזאת.

שמואל קלמפנר: לפרק ב', שהוא הקמת המתקנים, לא התייחסנו כי יש חוק קיים.

מל פולישוק-בלוך: פרק ב' הוא די זהה או מקביל לחוק התכנון והבנייה.

מל פולישוק-בלוך: גם בחוק המשק הגז הטבעי וגם בבזק יש חזרה על חוקי הבנייה.

דוד טל: זה לא מייתר?

מל פולישוק-בלוך: זה לא סותר ולא מייתר את מה שכתוב בחוק האחר.

מל פולישוק-בלוך: אם הגורמים במשרד המשפטים והאנרגיה יחליטו שזה לא נחוץ, אין לי בעיה להוציא את זה.

מל פולישוק-בלוך: אף אחד לא הולך כנגד חוקי התכנון והבנייה המקומיים, האזוריים והארציים.

מל פולישוק-בלוך: להיפך, אנחנו רוצים לחזק את זה.

מל פולישוק-בלוך: יש פה שינויים קלים, כמו לתת היתר לוועדה המקומית את הסמכויות כי היא זאת שמפקחת.

מל פולישוק-בלוך: אין כאן לחלוטין הפקרות מבחינת זה שכל אחד יכול לעשות מה שהוא רוצה.

עדנה הראל: הצעת החוק היא בכפוף לתיאום עם הממשלה.

עדנה הראל: הממשלה בשלב הראשון התנגדה.

עדנה הראל: בשלב השני, אחרי ערר שהוגש, סוכם שאפשר לתמוך בקריאה הטרומית בכפוף לתיאום.

עדנה הראל: מדוע יש לנו הסתייגויות עקרוניות הגם שהמטרה היא מטרה ראויה?

עדנה הראל: הצעת החוק באה לעשות הסדרים ראשוניים במקום שלכאורה אין בו הסדרים.

עדנה הראל: יש הסדרים על גניבות, יש הסדרים על כניסה למקומות פרטיים.

עדנה הראל: צריך לעשות הסדרים על תיאום כללי בין קווי תשתית, שעל זה בוודאי הצעת החוק לא נותנת תשובה מספיקה.

מל פולישוק-בלוך: זה משהו אחר.

עדנה הראל: אני מבקשת להסביר למה אנחנו חושבים שההצעה הזאת באה לקבוע הסדרים ראשוניים שהמקום שלהם הוא או בתיקוני חקיקה אחרים או בחוק כללי יותר, לא בחוק ספציפי שעוסק בקווי צנרת לנפט ותזקיקיו.

עדנה הראל: יש חוקים אחרים שמסדירים זיהומים במי תהום.

עדנה הראל: יש פה דברים מיותרים שאין טעם להכניס אותם.

עדנה הראל: בנושאים אחרים יכול שאפשר יהיה להגיע לאיזה שהוא הסדר חקיקתי.

עדנה הראל: אני מציעה שהמקום יהיה בחוק משק הדלק שהממשלה עובדת ומכינה אותו.

עדנה הראל: הוא מדבר על רישוי במשק הדלק בכלל.

עדנה הראל: תנאים של רישוי צריכים לכלול את התנאים לבעלים, לא באופן חיצוני מי שיש לו זכויות לכניסה למקרקעין.

עדנה הראל: יכול להיות שכשלב ביניים נקדם את הנושא כפרק בהצעת החוק שנמצאת בהכנה.

דוד טל: מתי הצעת החוק תהיה מוכנה?

עדנה הראל: אנחנו נמצאים בעבודה מאוד אינטנסיבית בעניין הצעת חוק משק הדלק.

עדנה הראל: הצעת החוק הממשלתית אמורה להיות מוכנה תוך מספר חודשים.

דוד טל: את יכולה להגיד לנו אם זה חודשיים או 30 חודש?

עדנה הראל: העבודה היא ברמה של 4 חודשים.

יהודה זמרת: מטרת הצעת החוק היא להוסיף בטיחות על המצב הקיים.

יהודה זמרת: הצעת החוק הזאת בונה מערך תכנון שונה מהמערך התכנון הרגיל.

יהודה זמרת: היא מאפשרת מערך תכנון שמורכב ממערך התוכניות המחוזיות.

יהודה זמרת: אנחנו לא רואים מקום לפרק ב' שמטרתו לעשות מנגנון אוכף תכנון.

דוד טל: המציעה אמרה בתחילת דבריה שאם פרק ב' מיותר אפשר להוריד אותו.

שלום שמחון: אם נוריד את פרק ב' זה יהיה בסדר?

יהודה זמרת: יש לנו תיקונים פה ושם, אבל בסך הכל זה בסדר.

אריה קושניר: אנחנו כחברת החשמל מברכים על הצעת החוק.

אריה קושניר: הצעת החוק מדברת על בטיחות בקווי דלק, אבל בתוכה נאמר מעט מאוד על בטיחות.

אריה קושניר: זה או לשנות את השם של החוק, או להכניס בטיחות.

מל פולישוק-בלוך: כל דבר בתחום התשתיות הממשלה דוחה ודוחה.

מל פולישוק-בלוך: זאת פשוט הפקרות.

מל פולישוק-בלוך: אני העברתי את הצעת החוק הזאת ב10 בדצמבר 2003.

מל פולישוק-בלוך: כשהעברנו את זה אמרתי שזה יהיה בתיאום עם הממשלה.

מל פולישוק-בלוך: חיכיתי בסבלנות למעלה משנה כדי שהממשלה תתקדם.

מל פולישוק-בלוך: אגב, אני לא אומרת שמה שמכינים זה לא רלוונטי, אבל זה לא במקום.

מל פולישוק-בלוך: תיאום בין התשתיות הוא חוק חשוב, אבל זה לא החוק שאני מתעסקת בו.

מל פולישוק-בלוך: החוק הזה בא לדבר מאוד נקודתי.

מל פולישוק-בלוך: אם יש כפילות אין לי בעיה להוריד, אבל המהות של החוק היא שמי שבא לגנוב מצנרת דלק, ובאותה הזדמנות הוא מזהם גם את המים של מדינת ישראל, ילך לכלא ל-5 שנים.

מל פולישוק-בלוך: כל יום שאנחנו מעכבים את העניין הזה אנחנו עושים פשע לחוק ולמים במדינת ישראל.

מל פולישוק-בלוך: דווקא משרד המשפטים צריך להוביל את העניין של החוק כדי שהגנבים יבואו על עונשם, לא הפוך.

פיני קבלו: אנחנו נשתף פעולה.

פיני קבלו: שוחחתי עם כמה מנכ"לים לפני הדיון.

פיני קבלו: הם לא אמרו לי שהעיריות לא הושיטו יד.

פיני קבלו: אם ימצאו דרך שזה יתבצע באמצעות חקיקה אנחנו נברך על כך, רק שזה צריך להיות לפי כללי התכנון והבנייה.

פיני קבלו: כל צינור שעובר בכל רשות ובכל מקום יזכה לשיתוף פעולה מלא.

פיני קבלו: אם זה נושא של איכות סביבה אנחנו מוכנים להירתם.

מל פולישוק-בלוך: הצעת חוק בטיחות קווי צנרת נפט גולמי ותזקיקיו, התשס"ג-2003.

מל פולישוק-בלוך: פרק א: פרשנות 1.

מל פולישוק-בלוך: מטרותיו של חוק זה הן: (1) להבטיח פעילות תקינה ובטיחותית של צנרת הנפט הגולמי ותזקיקיו; (2) לשמור על איכות הסביבה ומי התהום.

עדנה הראל: פעילות תקינה ובטיחותית של צנרת נפט גולמי ותזקיקיו זה דבר חשוב כשלעצמו, אנחנו רק לא בטוחים שצריך בשביל זה חוק ספציפי מיוחד.

עדנה הראל: נכון יותר שזה יהיה משולב בחוק עתידי רחב יותר.

עדנה הראל: לעניין איכות הסביבה ומי תהום.

עדנה הראל: יש חקיקה ספציפית לעניין שמירה על מקורות מים ומי תהום, שעוסקת כללית בזיהומים של מי תהום.

עדנה הראל: זה כמו שלא נעשה מחר עוד חוק ספציפי לזיהום מי תהום מגורם רדיו אקטיבי או מפסולת.

עדנה הראל: הזיהום של מי תהום הוא זיהום שמעוגן בחקיקת המים ואיכות הסביבה.

אתי בנדלר: אם הוועדה תקבל שינויים במהלך הכנת הצעת החוק לקריאה ראשונה שנראה לך שהם עלולים להשפיע על סעיף 1, תפני את תשומת לבנו לעניין.

שמואל קלמפנר: אנחנו ביקשנו לכתוב מערכת הולכה, כי אנחנו מדברים על צנרת שהיא cross country.

מל פולישוק-בלוך: במקום המילה "צנרת"?

שמואל קלמפנר: כן.

מל פולישוק-בלוך: אין בעיה.

שלום שמחון: להבטיח פעילות תקינה ובטיחותית של מערכת ההולכה של דלקים?

מל פולישוק-בלוך: אפשר לכתוב מערכת הולכה של הנפט הגולמי ותזקיקיו.

עדנה הראל: למערכת ההולכה יש הגדרה אחרת ממה שיש פה.

עדנה הראל: מערכת ההולכה היא השדרה המרכזית.

עדנה הראל: זה בשונה ממערכת חלוקה.

שמואל קלמפנר: זה לא גז.

עדנה הראל: מדובר בגז, בחשמל, בבזק.

עדנה הראל: החוק מתייחס לשורה של תחומים שבהם יש רישוי.

עדנה הראל: בדרך כלל תנאים מהסוג הזה נלווים לרישוי של בעלי רשיונות, של בעלי זיכיונות, הם לא עומדים בפני עצמם.

עדנה הראל: כאן אנחנו יוצרים שימוש במונח שהוא לא זהה.

עדנה הראל: יכול להיות שזה צריך להיות מערכת ההולכה ומערכת החלוקה כדי שזה יעמוד בהתאמה לרישוי שיהיה אחר כך.

שלום שמחון: מה יהיה כתוב?

שמואל קלמפנר: אפשר לכתוב מערכת הולכה של הנפט הגולמי ותזקיקיו.

אתי בנדלר: את מתכוונת רק למערכת ההולכה במובן של חוק משק הגז?

אהוד יחיאלי: כל צנרת שמובילה דלק מאתר אחד לאתר שני, לא משנה אם זה ראשי או לא ראשי.

דוד טל: אותי מקומם שנצטרך לחכות 6,7 חודשים להצעת החוק הממשלתית.

דוד טל: הנכון הוא ללכת לפי שיטתה של גברת הראל, רק בפרק זמן קצר יותר.

דוד טל: אני מאוד חושש שנשחית את זמננו פה, כי בסוף אחרי שנעבור כברת דרך משרד המשפטים לא ייתן את ידו לזה.

שלום שמחון: חברת הכנסת מלי פולישוק, היה איזה שהוא נסיון מצידך לעשות תיאום עם הממשלה לפני הדיון הזה?

מל פולישוק-בלוך: דיברתי עם גורמים במשרד התשתיות, שאמרו לי שהם מעוניינים בחוק הזה.

מל פולישוק-בלוך: אני לא מדברת ברמה של השר, אלא ברמה של פקידים.

שלום שמחון: האם ישבת איתם על הצעת החוק?

מל פולישוק-בלוך: הם הפיצו את זה לכל הגורמים המקצועיים.

מל פולישוק-בלוך: אני חושבת שאם נקדם את זה לקריאה ראשונה אז משרדי הממשלה השונים יהיו שותפים יותר.

מל פולישוק-בלוך: כרגע הם לא עשו שום דבר פרט לזה שהם שלחו את החומר לגורמים.

חגית אייזנמן: אני לא מכירה שום תיאום שנעשה עם משרד התשתיות לגבי החוק הזה.

חגית אייזנמן: אף אחד לא מכיר איזה שהוא ניסיון של תיאום איתנו.

חגית אייזנמן: אנחנו לא יודעים מי העביר את זה למכון הנפט.

שלום שמחון: האם ישנה אפשרות שאתם ומשרד המשפטים תשבו על הנוסח הזה ותכינו הערות ותיקונים?

חגית אייזנמן: כן.

אתי בנדלר: לא ראוי כאשר חברי כנסת מניחים הצעת חוק והממשלה תומכת, שהפקידים יצפו שחברי הכנסת יפנו אליהם.

אתי בנדלר: ההצעה מונחת.

אתי בנדלר: זה הליך פרלמנטרי.

אתי בנדלר: הפקידות היא זו שצריכה לפנות על מנת לתאם, לא להגיד שמכיוון שזה לא תואם אז לא עושים.

חגית אייזנמן: הכל יכול להיות, רק שנעשתה עבודה במקביל בנושא חוק משק הדלק.

חגית אייזנמן: זה לא שהנושא הזה ירד מהפרק.

מל פולישוק-בלוך: חבר הכנסת שלום שמחון, אתה נותן לזה יד.

מל פולישוק-בלוך: אני אומרת לך באחריות מלאה ששום דבר לא יקרה.

מל פולישוק-בלוך: אם נזיז את זה קדימה יהיה עם מי לדבר.

מל פולישוק-בלוך: אני פניתי למשרד התשתיות.

מל פולישוק-בלוך: לא פניתי ליועצת המשפטית של משרד התשתיות, פניתי לגורמים המקצועיים שעוסקים בדלק.

אהוד יחיאלי: יושב פה מנהל מינהל הדלק שלא פנו אליו.

שלום שמחון: אנחנו מבקשים שתעברו על הנוסח של הצעת החוק לפני הישיבה הבאה.

שלום שמחון: משרד התשתיות מרכז את הפעילות מול משרדי הממשלה השונים.

אתי בנדלר: אני מציעה להשאיר את הנוסח של סעיף 1 כפי שהוא, כדי שהוא יהיה פתוח כשנגיע להגדרה של מערכת ההולכה.

שלום שמחון: מי בעד סעיף 1?

שלום שמחון: ה צ ב ע ה בעד – פה אחד סעיף 1 אושר

מל פולישוק-בלוך: 2.

מל פולישוק-בלוך: בחוק זה – "נפט" – נפט גולמי ותזקיקיו; "נפט גולמי" – תערובת תרכובות כימיות של פחמימנים אשר בטמפרטורה של 15c ובלחץ אטמוספרי נמצא במצב צבירה נוזלי; "תזקיקים" – מוצרי הזיקוק של נפט גולמי הכוללים בנזין, נפטא, קרוסין סולר אשר בטמפרטורה של 15c ובלחץ אטמוספרי נמצאים במצב צבירה נוזלי, גז פחממני מעובה אשר בלחץ גבוה נמצא במצב צבירה נוזלי ומזוט אשר נמצא בטמפרטורה גבוהה במצב צבירה נוזלי; "בעל מקרקעין" – בעל המקרקעין, מי שזכאי להירשם כבעל המקרקעין, ואם המקרקעין מוחכרים בחכירה לדורות כמשמעותה בחוק המקרקעין, התשכ"ט-1969 – החוכר, ולרבות מחזיק כדין במקרקעין; "המנהל" – מנהל מינהל הדלק במשרד התשתיות הלאומיות; "בעלים" – מי שהוא הבעלים, המחזיק או המפעיל של צינור נפט; "מערכת הולכה" – קווי צינורות להולכה של נפט לרבות חצרות, מגופים, שוחות, שלטים, נקודות מדידת הגנה קתודית, מישרי זרם להגנה קתודית, שדות הארקה ושרוולים עם נשמים; "מתקנים" – מערכות הנדסיות הקשורות בהפעלת קווי צנרת לרבות תחנות שאיבה, סעפות מגופים, מיכלי תערובות וניקוזים, מערכות וויסות לחץ, מסננים, מיתקני מניה, מעבדה, ומערכות כיבוי אש; "עבודות בקווי הצנרת" – תכנון, הקמה, שינוי, תיקון, פירוק, אחזקת מערכת הגנה קתודית, בדיקה והפעלה של צנרת הנפט ועבודות אחזקת הצנרת; "הזרמה" – העברת נפט דרך קווי צינורות; "אירוע חרום" – אירוע שבו קיים חשש לדליפה או מתקיימת דליפה של נפט מקווי הצנרת.

יצחק מוזס: היינו רוצים להוסיף את בעל המקרקעין, לא רק את החוכר.

אתי בנדלר: וכן מי שזכאי?

יצחק מוזס: כן.

יהודה זמרת: שניהם יהיו זכאים לפיצויים.

יהודה זמרת: צריך לראות איפה משתמשים בהגדרה, רק אז להגדיר בהתאם.

יצחק מוזס: לפי מה שכתוב פה יכול להיות מצב שבעל המקרקעין לא ידע.

יהודה זמרת: זה לא מדבר על סעיף ידיעה, מדובר בהגדרה.

אתי בנדלר: אני מציעה, עו"ד מוזס, להשאיר את ההגדרה כפי שהיא, וכשנגיע לסעיפים הרלוונטיים נדון בזה.

אתי בנדלר: למטרת ההודעה צריך שזה יהיה גם וגם, למטרת הפיצויים צריך לדון מי יהיה זכאי בין הבעלים.

אהוד יחיאלי: אני מציע שיהיו כתובות בהגדרה של בעלים המילים "מי מטעמו"

יהודה זמרת: אתה מעניק פה זכויות כניסה לחצרים.

עדנה הראל: אנחנו צריכים לראות את הסעיפים הרלוונטיים של הסמכויות והזכויות.

עדנה הראל: זה לא מתאים שזה יהיה חלופי, זה צריך להיות מצטבר.

עדנה הראל: אני מציעה שההגדרה תישאר פתוחה.

שמואל קלמפנר: במערכת הגז ובמערכת החשמל יש קווי על על-עליון וקווי חלוקה לבתים.

שמואל קלמפנר: במערכת הגז יש מערכת הולכה ומערכת חלוקה.

שמואל קלמפנר: פה זה איננו.

שמואל קלמפנר: מערכת החלוקה לא קיימת פה.

שמואל קלמפנר: בסוף ההגדרה אמרנו "למעט קווי צינורות להולכה המצויים בתחומי החצרות, חוות המכלים וחצרות הבעלים".

שמואל קלמפנר: כל הקווים שנמצאים בתוך המתקן של בית זיקוק, בתוך המתקן של תש"ן הם תחת האיחוד של החברה.

מל פולישוק-בלוך: אין לכם בעיה להיכנס לשם ולתקן.

שמואל קלמפנר: נכון, כי זה שלנו.

עדנה הראל: הדיאלוג הזה הוא חלק בסיסי בשאלת מטרת החוק הזה.

עדנה הראל: יש היום צינורות שמובילים מבתי זיקוק לחוות המכלים של פז, של דלק ושל סונול.

עדנה הראל: האם הם בגדר מערכת הולכה על-ארצית, אני לא יודעת.

שמואל קלמפנר: כן.

יעקב סופרין: ודאי שכן.

יעקב סופרין: יש צינורות שמזרימים עד לדרום הארץ.

יעקב סופרין: איך מתייחסים אליהם?

שמואל קלמפנר: אותו דבר.

עדנה הראל: יש הבדל בין קווים על-ארציים שמובילים cross country, לקווים נקודתיים שהולכים מגורם מסויים לחברה מסויימת.

עדנה הראל: הקווים מבתי הזיקוק לחברות הספציפיות זאת דוגמה לצינורות שהם לא בתוך ההגדרה המובהקת של הולכה, אלא בתוך ההגדרה המובהקת של חלוקה.

עדנה הראל: אני עוד לא מתייחסת לצינורות שנמצאים בתוך חצרים, אלא לצינורות שמובילים בין חצרים.

עדנה הראל: אם צינורות שמובילים בין חצרים מובילים ללקוח ספציפי, הם בדרך כלל לא נחשבים בתוך ההולכה אלא בתוך החלוקה.

מל פולישוק-בלוך: בחוק הגז זה לא כך.

עדנה הראל: אנחנו עוסקים ברישוי בתחומים השונים.

עדנה הראל: אם בתוך החצרות יש הוראות שאוסרות לפי דינים אחרים זיהום של מי תהום, הרי ההוראות האלו חלות גם בשטח הפתוח.

עדנה הראל: איסור זיהום של מי תהום הוא לא רק איסור זיהום שחל על בעל רשיון בתוך חצרותיו, אלא הוא חל על בעל רשיון גם במקרקעין אחרים.

עדנה הראל: לא צריך ליצור פה עבירה נפרדת של איסור זיהום על מי תהום, כי היא חלה לפי הדין הכללי.

מל פולישוק-בלוך: הוא לא המזהם.

מל פולישוק-בלוך: מה שאת אומרת עכשיו זה כאילו שהחוק הזה מיועד לתש"ן שמזהמת וצריך להטיל עליה עונשים.

מל פולישוק-בלוך: זאת לא הכוונה.

יהודה זמרת: כל המטרה היא לקבוע עבירה פלילית על מי שפוגע.

מל פולישוק-בלוך: אתה לא יכול לקבוע סתם באוויר עבירה פלילית, אתה צריך שזה יהיה מוגדר עם כל הפריטים.

חגית אייזנמן: יש קווים עוד יותר מובהקים כמו ממתקני ניתוק לבסיסי צה"ל, שזה מובהק לא חלק מהמערכת הכלל ארצית אלא לצרכן מסויים.

חגית אייזנמן: אם אנחנו הלכים לפי החקיקה הכללית ששם יש אבחנה בין מערכת הולכה למערכת אחרת, זה יכול ליצור בלבול.

חגית אייזנמן: אותו דבר הנושא של זיהום המים.

חגית אייזנמן: יכולה להיווצר מחשבה שאולי פגיעה בקו דלק היא עבירה לפי החוק הזה, לא לפי חוקים אחרים ואז אנחנו פוגעים באיכות הסביבה.

דוד טל: אם אני גונב מתוך החצר של חברת החשמל, החוק הזה יחול עלי?

יעקב סופרין: לא.

דוד טל: נניח שבתוך החצר של חברת החשמל מישהו מהעובדים פגע בקו וזיהם את מי השתייה שלנו, האם זה יחול עליו?

דוד טל: אני רוצה לדעת אם יש למישהו חסינות.

אתי בנדלר: היא מציעה שזה לא יחול בתוך חצרים.

דוד טל: כל המטרה של החוק הזה היא לשמור על איכות סביבה.

דוד טל: מה איכפת לי אם עושה את זה אזרח פשוט או שעושה את זה חברת חשמל?

יעקב סופרין: אנחנו מפעילים כ-800 קילומטר קווי צנרת cross county, לא cross country, פזורים לאורך כל המדינה.

יעקב סופרין: אין לנו שום כלי להגן על המערכות האלו מבחינת פולשים, מבחינת קבלנים.

יעקב סופרין: אני לא מדבר על גניבות פליליות.

דוד טל: מה זה שייך למה שאמרתי?

דוד טל: עובד שלך גורם לזיהום המים על ידי כך ש-200 אלף ליטר נשפכים לתוך מי תהום.

יעקב סופרין: דרך התקנות ודרך רישוי העסקים אני כפוף אליהם.

שלום שמחון: אנחנו ניתן לכם חודש כדי לנסות להגיע למשהו מוסכם ומתואם.

שלום שמחון: המציעה הסכימה להסיר את הפרק שעוסק בתכנון ובנייה.